34 करोड़ रुपए मिले तो स्टेडियम में खिलाड़ियों के लिए बढ़ेंगी सुविधाएं
5 से 9 जनवरी तक होना है मास्टर्स चैंपियनशिप
खेलमंत्री ले चुकी हैं तैयारी का जायजा
भास्कर संवाददाता| विदिशा
नेशनल मास्टर्स एथलेटिक्स चैंपियनशिप के आयोजन को लेकर खेल स्टेडियम में मैदान तैयार करने सहित चमक-दमक का काम चल रहा है। अभी जो तैयारियां चल रही हैं वे प्रतियोगिता के लिए हैं। प्रतियोगिता के बाद नए सिरे से स्टेडियम का कायाकल्प करने पर जोर दिया जाएगा। खेल से जुड़ी राष्ट्रीय स्तर की सुविधाएं मुहैया कराने के लिए खेल स्टेडियम का विकास करना सीएम की मुख्य घोषणाओं में शामिल है। पिछले दिनों चैंपियनशिप की तैयारियों का जायजा लेने आईं खेल मंत्री यशोधरा राजे सिंधिया ने भी स्टेडियम के विकास काे प्राथमिकता में लिया है।
शहर के स्टेडियम में 5 जनवरी से 9 जनवरी तक नेशनल मास्टर्स एथलेटिक्स चैंपियनशिप शुरू होना है। इसमें देशभर के करीब 4 हजार से अधिक खिलाड़ी हिस्सा लेंगे। जिला मुख्यालय पर खेल स्टेडियम में इसके लिए खेल मैदान व एक्टिविटी स्पॉट तैयार किए जा रहे हैं। स्टेडियम में सौंदर्यीकरण के लिए रंगाई-पुताई, टाइल्स, मरम्मत आदि के कार्य भी जोरों पर हैं। इस प्रतियोगिता के बहाने ही सही खेल स्टेडियम की बदहाली दूर हो रही है। खेल मंत्री की दिलचस्पी के चलते आने वाले समय में स्टेडियम में राष्ट्रीय स्तर की सुविधाओं के विकास होने की उम्मीद बढ़ गई है।
मेनगेट से मैदान तक होगी सजधज
खेल स्टेडियम में राष्ट्रीय एथलेटिक्स प्रतियोगिता में देशभर से खिलाड़ी शामिल होंगे। आयोजन में कई जनप्रतिनिधियों के भी शामिल होने की उम्मीद है। आयोजन को बेहतर तरीके से अंजाम देने के सहित भव्यता के लिए खेल मैदान की साज-सज्जा का भी विशेष ध्यान रखा जा रहा है। मैदान के चारों और पोल लगाकर बहुरंगी ध्वज लगाएं जाएंगे। साथ ही स्टेडियम के अंदर प्रवेश मार्ग सहित मैदान के चारों ओर आकर्षक व खूबसूरत फूलों के पौधों के गमले भी रखे जा रहे हैं। करीब एक हजार गमले खेल मैदान के चारों ओर रखे जाएंगे।
प्रस्ताव को जल्द मंजूरी मिलने की उम्मीद
सीएम शिवराजसिंह चौहान की 13 फरवरी 2014 घोषणा के तहत पीआईयू ने खेल स्टेडियम के विकास कार्यों के लिए करीब 34 करोड़ की लागत का एक प्रस्ताव बनाकर शासन को भेजा है। इस प्रस्ताव पर अभी तक कोई हरी झंडी नहीं मिली है। खेल स्टेडियम में राष्ट्रीय एथलेटिक्स प्रतियोगिता के आयोजन के चलते इस प्रस्ताव को जल्द स्वीकृति मिलने की संभावना बढ़ गई है।
ये है प्रस्ताव की कार्ययोजना
34 करोड़ की लागत स्टेडियम का विकास।
50-50 सीटर गर्ल्स एवं बायज हास्टल बनाना।
विभिन्न श्रेणियों के स्टॉफ क्वार्टर्स निर्माण किया जाना है।
फुटबाल ग्राउंड, एथलेटिक्स ग्राउंड का निर्माण।
लॉन टेनिस, बेडमिंटन हाॅल बनाना।
मल्टीपर्पस हॉल का निर्माण।
आधुनिक स्वीमिंग पूल का निर्माण।
4 करोड़ की लागत से सिंथेटिक टर्फ युक्त हॉकी ग्राउंड निर्माण।
26 खेलों की होंगी प्रतियोगिताएं
चैंपियनशिप में 26 विधाओं में प्रतियोगिताएं होंगी। इसमें दौड़ के अलावा पैदल चाल, जम्प, लम्बी कूद, ऊंची कूद, तिगड़ी कूद, बांस कूद, गोला फेंक, भाला फेंक, तवा फेंक, तार गोला फेंक प्रतियोगिता शामिल हैं। इस चैंपियनशिप में मप्र की टीम की कप्तानी राष्ट्रीय स्तर के खिलाड़ी दिनेश मोहन श्रीवास्तव को सौंपी गई है। टीम के मैनेजर का दायित्व अवनीश खरे को दिया गया है। यह जानकारी मप्र मास्टर्स एथलेटिक्स संघ के प्रदेश सचिव जोधा सिंह ने दी है।
प्रस्ताव को अभी नहीं मिली स्वीकृति
शासन को खेल स्टेडियम के विकास कार्यों के लिए प्रस्ताव शासन को भेजा गया है। इस प्रस्ताव पर अभी स्वीकृति अभी अपेक्षित है। हालांकि स्वीकृति जल्द मिल सकती है। आरएम खान, एसडीओ पीआईयू
खेल स्टेडियम में तैयार हो रहा है लंबी व ऊंची कूद का मैदान।
सांची रोड स्थित खेल स्टेडियम में प्रतियोगिता के तहत सौंदर्यीकरण के लिए मैदान के चारों ओर लगाए जाएंगे गमले।
hin_Deva awa_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva bho_Deva awa_Deva hne_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva